K. Tóthová, poslankyňa: (2008-11-05):
V § 18 sa za odsek 3 vkladá nový odsek 4, ktorý znie: „Fond neposkytne finančné prostriedky na podporu audiovizuálnej tvorby, a to na diela, ktorých projekty by vyvolali a) zníženie sebavedomia národa, b) dehonestáciu rodiny a jej spoločenského významu, c) zníženie citlivosti na neľudské a brutálne správanie, d) rasovú, náboženskú a národnostnú neznášanlivosť.“ A nasledujúce odseky sa prečíslujú. Vážené kolegyne, vážení kolegovia, na rokovaní poslaneckého klubu HZDS sme dospeli k záveru, že finančné prostriedky pokiaľ sa budú rozdeľovať z fondu, musia mať aj určité mantinely pre obsahovú a morálnu kvalitu. Nebudeme podporovať také diela, ktoré by napr. podnecovali nejakú náboženskú neznášanlivosť, národnostnú neznášanlivosť, ktoré by boli plné neľudského a brutálneho správania a podobne. Netajím, že okolo tohto legislatívneho návrhu sa vyskytli viaceré úvahy a polemiky, predovšetkým že to nie je realizovateľné. Osobne si myslíme, že pokiaľ určitý tím ľudí bude posudzovať projekt, musí sa zaoberať aj jeho obsahom a nielen proste tým, ako bude ďalej pôsobiť, či bude realizovateľný, a finančnou stránkou ap., lebo musí posudzovať aj morálnu a kvalitatívnu stránku. V celom zákone niet ani jednej zmienky o takýchto kritériách. Áno, uznávame, sú už v platnom práve kritériá pre rozširovanie, reprodukciu a ďalšie úkony s existujúcimi dielami, kde sú podchytené morálne a ďalšie kvalitatívne ukazovatele, ale to je už v štádiu, vo fáze, keď je dielo dokončené. Ale pre projekt, pre tú základnú myšlienku žiadne takéto kritériá nie sú. Opakujem, sme toho názoru, že nejaké kritériá, keď sa prispieva finančne na dielo, by z hľadiska morálky a kvality mali byť. Vonkoncom nie je možné posudzovať, že by to obmedzovalo voľnosť tvorby. Pokiaľ by niekto chcel vytvoriť dielo, ktoré by napr. malo brutálny obsah, bolo by plné krvi, násilia ap., ak dospeje k názoru, že to je niečo, čo slovenská kultúra potrebuje, vytvorí to, ale nie z príspevkov z fondu, fond by svoje príspevky mal dávať na také diela, ktoré zvýšia kvalitu. Chcem odkázať na situáciu vo Francúzsku, kde obdobne postupujú a proste podporujú výrazne práve diela, ktoré zvyšujú národné sebavedomie, propagujú určité nimi predznačené akosi idey, pre ktoré sú dávané finančné prostriedky. Pokiaľ ide o vykonateľnosť alebo realizovanie v predpisoch nižšej právnej sily, že by tam boli vo vykonávacích predpisoch tieto skutočnosti uvedené, osobne sa domnievam, že uviesť vo vykonávacom predpise povinnosť, ktorá nie je zakotvená v zákone, by bolo veľmi diskutabilné, poprípade aj protiústavné. Samozrejme, tu nie sú konkretizácie, ale to nie sú ojedinelé prípady, keď právny predpis naznačuje postulát a tí, ktorí rozhodujú podľa svojich morálnych kvalít, podľa svojho presvedčenia, podľa svojej úrovne vedomostí, naplnia takýto v zákone zakotvený postulát. Záverom by som chcela len uviesť myšlienku, že skutočne sme presvedčení, že tvorba by mala ísť cestou kvality zvýšenia morálky. Takým impulzom bolo aj v tlači naznačené ďalšie dielo slovenskej napr. kinematografie, kde takmer štyria predstavitelia budú zavraždení. A mám tu aj poznámku, nechcem to konkretizovať, lebo ide o konkrétne dielo, ktoré ešte nie je uvedené. A vlastne to je zápletka filmov. Ja si myslím, že život ľudí má aj iné problémy, ako riešiť len vraždy a hľadať ich páchateľov. Ďakujem za pozornosť.